Kom jou skaamheid te bowe met hierdie kragdadige wenke - WelstandWelstand
Tuis / Advies / Kom jou skaamheid te bowe met hierdie kragdadige wenke
Kom jou skaamheid te bowe met hierdie kragdadige wenke
So onskuldig as wat skaamheid mag klink, kan dit 'n uiters verlammende en vernietigende toestand wees wat jou professioneel kniehalter en jou persoonlike lewe leed aandoen.
Van steeks te wees om met meerderes te praat en 'n eenvoudige aanbieding aan kollegas te maak, tot om te weier om met vreemdelinge te netwerk of op 'n afspraak te gaan, kan skaamheid 'n struikelblok wees vir byna enigiets wat jy moet doen om vervuld te voel.
Maar as dit jy is, moenie beskaamd of alleen voel nie, sê Lolly Daskal, president en HUB van Lead from Within. "Wees getroos deur die feit dat jy ver van alleen is – vier uit elke 10 persone beskou hulself as skaam," sê sy.
Dr. David Shanley, 'n kliniese sielkundige wat in sosiale angs en angssteurnisse spesialiseer, sê dat omtrent 17 miljoen Amerikaners op een of ander stadium aan die kriteria vir sosiale fobies voldoen. En dit in 'n nasie wat as die prototipiese sosiale diere beskou word!
Die goeie nuus is dat dit te bowe gekom kan word as genoeg wilskrag aan die dag gelê word. As jy 'n stryd voer teen skaamheid, probeer hierdie eenvoudige wenke:
Versag jou innerlike dialoog
Dr. Jennice Vilhauer, skrywer van Think Forward to Thrive: How to Use the Mind's Power of Anticipation to Transcend Your Past and Transform Your Life, skryf op Psychology Today dat skaam mense dikwels (en onnodiglik) krities op hulself is. "Hulle innerlike dialoog kan baie streng wees en dinge insluit wat hulle nooit iemand anders sou toevoeg nie. Wanneer jy jouself te streng oordeel, sal jy heel waarskynlik aanneem dat ander jou op dieselfde wyse sal oordeel. Jou innerlike kritiek kan baie emosionele skade veroorsaak, wat jou van innerlike vrede en eiewaarde beroof."
Sy sê hierdie innerlike vyand moet getransformeer word om 'n interne kameraad of stem te word wat as 'n ondersteunende dog realistiese beste vriend optree. "Wanneer jou innerlike kritikus jou begin vertel dat niemand ooit van jou sal hou nie, herinner jouself daaraan dat om van jouself te hou die meeste saak maak. Deur te leer om op 'n liefdevoller, sagter manier met jouself te praat, sal sosiale situasies nie meer oor soveel mag beskik om jou seer te maak nie want jy sal nie besig wees om jouself te straf nie."
Daskal sê jou moet ophou om jou eie ergste vyand te wees. "Moenie jou innerlike kritikus toelaat om jou af te trek nie. Analiseer eerder die mag van daardie stem sodat jy dit kan ontlont."
Tree selfversekerd op
Dit mag holrug gery klink, maar dit is net omdat dit waar is. "Selfvertroue word bewerkstellig deur om tot aksie oor te gaan, te leer, te oefen en te bemeester. Onthou jy toe jy geleer het om fiets te ry? Aanvanklik was dit angswekkend, maar toe jy net besluit het om tot die daad oor te gaan en dit probeer het, het jy dit reggekry en het selfversekerd gevoel. Om sosiaal selfversekerd te wees werk op dieselfde wyse," sê Shanley.
"Om angstig te voel is nie die probleem nie; om sosiale interaksie te vermy is die probleem. Elimineer vermyding en jy sal jou angs oorkom."
Moenie dit openbaar maak nie en vermy sodoende die etiket
Daskal sê dit is onnodig om jou skaamheid te adverteer. "Diegene wat na aan jou is, weet alreeds, en ander mag dalk nooit die geleentheid kry om dit agter te kom nie. Dit is nie so ooglopend soos wat jy waarskynlik dink nie."
Moenie jouself as skaam – of as enigiets anders – etiketteer nie. "Laat jouself as 'n unieke individu gedefinieer word, nie deur 'n enkele karaktertrek nie."
Kies jou vriende versigtig
Volgens Daskal het skaam mense minder maar dieper verhoudings, en lewensmaats en vriende moet met die uiterste versigtigheid gekies word. Terselfdertyd moet 'n gesonde afstand gehandhaaf word van mense wat ander terg, spot en boelie, vir watter rede ook al.
Probeer nuwe dinge, al is jy doodverskrik
Om jou geriefsone te verlaat sal nooit maklik wees nie, maar dit is waar alles wat jy ooit wou hê gesetel is. "Om skaamheid te bowe te kom gaan deels oor die ontwikkeling van selfvertroue in verskeie areas van jou lewe en om nie angs, vrees vir mislukking, vrees vir verwerping, of vrees vir vernedering in jou pad te laat staan nie. Deur nuwe aktiwiteite te beoefen konfronteer jy jou vrees vir die onbekende en leer om angs meer effektief te hanteer," sê Shanley.
Hy stel voor dat jy 'n nuwe vaardigheid aanleer, 'n moeilike taak by die werk aanpak of by 'n sportspan aansluit. "Doen iets om uit jou gemaksone te kom."
David Shanley, 25 May 2015, "7 ways to overcome shyness and social anxiety", https://psychcentral.com/blog/7-ways-to-overcome-shyness-and-social-anxiety/
Jennice Vilhauer, 31 December 2016, "4 ways to overcome shyness", https://www.psychologytoday.com/us/blog/living-forward/201612/4-ways-overcome-shyness.
Lolly Daskal, 15 June 2015, "13 confident ways to overcome your shyness", https://www.inc.com/lolly-daskal/13-confident-ways-to-overcome-your-shyness.html